Sajtóközlemény

Az Oktatási Minisztérium értetlenül áll az elmúlt napokban megjelent néhány publicisztika és a KKDSZ elnöke, Vadász János által jegyzett 2001. május 4-én kelt sajtóközleménnyel szemben. 
A tárca folyamatosan értékeli a számos háttérintézmény működési kereteit, azok fejlesztésének lehetőségeit. Ennek során az Országos Műszaki Információs Központ és Könyvtár jelenlegi helyzetét a kormány által is messzemenően támogatott magyar felsőoktatás-fejlesztés és kutatás-fejlesztés összefüggéseiben. Ennek alapján az Országos Műszaki Információs Központ és Könyvtár működését tavaly év végén külső szakértők értékelték. Ezt követően februártól kezdődően az OMIKK és az Oktatási Minisztérium érintett munkatársai által készített szakmai anyagok alapján történik az OMIKK által ellátott feladatok (elektronikus folyóiratok beszerzése, könyvtári szolgáltatás, kutatás-nyilvántartás, fordítás, kiadói tevékenység, tudomány-történeti feltárás stb.) továbbfejlesztésének lehetőségeinek vizsgálata. 
Az Oktatási Minisztérium eljáró munkatársai mindenki számára nyilvánvalóvá tették, hogy az érintettek közreműködésével döntés-előkészítő munkáról van szó. Az Oktatási Minisztérium szokásos gyakorlatának megfelelően e tárgyban is a kialakított koncepciói alapján egyeztetett és egyeztetni fog az érintett szakmai szervezetekkel és érdekképviseleti szervezetekkel, felhasználókkal és az érintett munkatársak képviselőivel. 
Nyilvánvaló tény, hogy az OMIKK fejlesztésénél figyelembe kell vennünk, hogy az elmúlt időszakban Budapesten a műszaki és természettudományos egyetemi oktatás és kutatás központja a Lágymányos és műegyetem rakpart térsége. Hiszen a Budapesti Műszaki és Gazdaságtudományi Egyetem mellett ott működik az ELTE TTK valamint számos más innovációs publikációval foglalkozó szervezet. 
A másik megfontolás, hogy Budapesten nem nőtt a könyvtári tanulóhelyek aránya a hallgatói létszám növekedésével arányos módon. Ezért fontos, hogy a belvárosi, egyetemi központok közelében minél előbb, minél nagyobb számban létesüljenek ilyen lehetőségek. A fentiek alapján tehát felvetődött annak a lehetősége, hogy az OMIKK fennállása óta nem első ízben az egyébként hagyományos könyvtári funkciók ellátására nem igazán alkalmas Múzeum utcai épületéből költözzön át a Budapesti Műszaki és Gazdaságtudományi Egyetem kampuszába, és ott az egyetemi könyvtár és az OMIKK fúziójából létrejövő olvasói férőhelyek számában és raktározási lehetőségei szempontjából is az elődintézmények együttes mutatóit meghaladó lehetőségeket biztosító korszerű, új országos műszaki könyvtár jöjjön létre. 
Ennek nyomán a hallgatók, akik eddig is az OMIKK látogatóinak zömét tették ki, könnyebben hozzáférhetnek a gyűjteményhez, melyet az OMIKK hagyományos kialakult ügyfélköre számára is továbbra is hozzáférhető lesz az intézmény. 
Az OM mint eddig is tette az átszervezések során, kiemelt figyelmet fordít arra, hogy az intézmények egyik valódi értékét adó szakembergárda érdekei ne sérüljenek.
Az elkészült döntéselőkészítő anyag alapján nyilvánvaló, hogy jelentős elbocsátás nem veszélyezteti a személyi állományt, sőt az egyes szervezeti egységek számára jelentős szakmai kihívást jelentő fejlesztések várhatók. 
Az OMIKK ennek megfelelően nyilvánvalóan nem szűnne meg, hanem a BMGE szervezeti keretében működne tovább. 

A fenti szakmai szempontok alapján racionálisnak tűnő átszervezést követően vizsgálja a minisztérium annak a lehetőségét, hogy a több egyetem között lévő Múzeum utcai épület könyvtári funkcióját bizonyos értelemben megőrizze, és ott a környezetében lévő hallgatók számára biztosítson nagy számban tanulóhelyet. 
A fentiek alapján tehát több szakmai egyeztetést követően minisztériumi és egyetemi döntés május végére várható, így érthetetlen, hogy a szakmai megfontolások alapján folyó döntéselőkészítést, idejekorán, téves feltételezések mentén, az egyébként működő egyeztetések ellenére a tömegtájékoztatás útján félrevezető módon miért kommentálja legutóbbi nyilatkozatában a KKDSZ.

Budapest, 2001. május 4.

Dr. Gál András Levente